Wakenya zaidi ya 24 milioni waliofanya mitihani ya KCPE wana kumbukumbu mseto kuhusu mfumo wa elimu wa 8-4-4. Kwa takriban miongo minne, mtihani wa KCPE umekuwa kama suala la kufa kupona kwa wazazi, walimu, wanafunzi na wadau wengine wa elimu na hali itakuwa hiyo hiyo matokeo yatakapotangazwa mwaka huu. Mitihani ya KCPE ilikuwa kigezo kilichotumiwa kuteua wanafunzi waliojiunga na shule za upili ushindani ukiwa kati ya kitaifa na zile za mkoa. Idadi ya masomo yaliyotahiniwa katika KCPE vilevile imezidi kubadilika kadri miaka inavyosonga kutokana na mabadiliko ya mara kwa mara kwenye mtaala wa elimu nchini. Baadhi ya masomo kama vile Sayansikimu, Kilimo, Muziki na Sanaa yalifutiliwa mbali. Katika juhudi za kuwaandaa watahiniwa kwa KCPE, kulizuka mitindo isiyofaa kama vile masomo ya ziada almaarufu kama tusheni. Vipindi vya masomo haya ya ziada vingefanyika alfajiri kabla ya kuanza kwa ratiba rasmi ya masomo, nyakati za jioni baada ya vipindi vya masomo mchana kutwa, wikendi na hata nyakati za likizo wanafunzi wanapostahili kupumzika kutokana na kazi za shuleni. Mwisho wa KCPE unatazamiwa kubadilisha mtindo wa shule nchini ikiwemo uorodheshaji wa “wanafunzi bora” na “siri za ufanisi” kwenye runinga za kitaifa. Idadi ya watahiniwa wa KCPE mwaka huu iliongezeka kwa 170,982, ikilinganishwa na watahiniwa 1, 244,333 waliofanya mtihani huo mnamo 2022, kwa mujibu wa Ripoti iliyowasilishwa Bungeni kuhusu Maandalizi ya Mitihani na Masuala mengineyo katika Elimu ya Msingi. Endelea kutegea humu kwa habari na matukio kuhusu mwanafunzi bora, shule bora pamoja na mengine mengi yatakayoibuka kutokana na zoezi hili. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  